Kyle Walker

Kyle Andrew Walker (lindur më 28 maj 1990) është një futbollist anglez i cili luan me klubin anglez Tottenham Hotspur në Premier League dhe me kombëtaren angleze si mbrojtës i djathtë.

Karriera me klube
Sheffield United
Walker u bë pjesë e akademisë së Sheffield United në moshën shtatë vjeç pasi u rekomandua nga trajneri Paul Archer në Football Unites, Racism Divides. Ai i kaloi ekipet e moshave dhe në vitin 2008 ishte titullar i ekipit rezervë. Në nëntor 2008, Walker u huazua për një muaj te Northampton Town në League One për të fituar eksperiencë. Ai debutoi më 15 nëntor në humbjen kundër Oldham Athletic. Pas kësaj, huazimi i tij u zgjat deri në janar 2009. Ai zhvilloi gjithsej nëntë ndeshje me klubin dhe u rikthye te Sheffield United.

Më 13 janar 2009, Walker bëri debutimin e tij me ekipin e parë të Sheffield duke u aktivizuar si titullar në ndeshjen e raundit të tretë të FA Cup kundër Leyton Orient. Ai gjithashtu u aktivizua si titullar në dy ndeshjet e fundit të kampionatit, duke përfituar nga dëmtimi i disa lojtarëve titullar; ai debutoi në ndeshjen kundër Swansea City më 25 prill.  ]araqitjet pozitive në këto dy ndeshje bënë që Walker të ruante vendin e titullarit edhe në fazën play-off për ngjitje në Championship; ai luajti në dy ndeshjet kundër Preston North End si dhe në finalen kundër Burnley. Duke u aktivizuar në finale, Walker u bë lojtari më i ri në historinë e Sheffield United që luante një ndeshje në Wembley Stadium.

Tottenham Hotspur
2009–2011: Transferimi dhe huazimet
Më 22 korrik 2009, Walker u largua nga Sheffield United për t'u bashkuar me Tottenham Hotspur sëbashku me mbrojtësin tjetër Kyle Naughton për shifrën e kombinuar 9 milion £; megjithatë, ai u huazua menjëherë te Sheffield United për sezonin 2009–10 si pjesë e marrëveshjes. Gjatë kohës së tij te Sheffield, Walker ishte titullar i rregullt në krahun e djathtë të mbrojtjes. Më 1 shkurt 2010, Walker u rikthye te Tottenhami me kërkesë të klubit pas huazimit të Alan Hutton te Sunderland. Walker debutoi me Tottenhamin më 27 mars në fitoren 2–0 kundër Portsmouthit si dhe luajti edhe një ndeshje tjetër deri në përfundim të sezonit.

Në nisjen e sezonit të ri, Walker u huazua për një muaj te Queens Park Rangers për shkak të mungesave që ekipi kishte në krahun e djathtë tē mbrojtjes. Në tetor, huazimi i tij u shty deri më 3 janar 2011.

Pas rikthimit nga QPR, Walker u huazua te Aston Villa në Premier Ligë deri në përfundim të sezonit 2010–11. Ai shënoi brënda nëntë minutash në debutimin e tij kundër ish klubit të tij Sheffield United në raundin e tretë të FA Cup. Më 5 shkurt, Walker shënoi golin e parë në Premier Ligë me një gjuajtje nga distanca në barazimin 2–2 kundër Fulhamit. Ai e mbylli qëndrimin e tij te Villa me 18 ndeshje dhe 2 gola, duke u rikthyer te Tottenhami.

2011–2017: Transformimi në një mbrojtjës elitar
Pas largimit nga Villa Park, Walker shprehu dëshirën për t'u rikthyer te Aston Villa pasi mundësitë e tij te Tottenhami ishin të kufizuara. Megjithatë, trajneri i Tottenhamit, Harry Redknapp, deklaroi se Walker nuk do të largohej, dhe disa ditë më pas lojtari firmosi një kontratë të re deri në vitin 2016. Ai luajti si titullar në ndeshjen e parë të sezonit 2011–12 kundër Manchester United në transfertë. Më 2 tetor, ai shënoi golin e fitores në derbin e Londrës së Veriut kundër Arsenalit me një gjuajtje nga 25 metra distancë; Tottenhami fitoi ndeshjen 2–1.

Më 22 prill 2012, Walker u emërua PFA Lojtari i Ri i Vitit, duke mposhtur emra si Sergio Agüero, Danny Welbeck, Daniel Sturridge, Alex Oxlade-Chamberlain dhe Gareth Bale. Ai gjithashtu ishte pjesë e PFA Ekipit të Vitit. Më 3 maj, ai firmosi një kontratë të re deri në vitin 2017.

Walker luajti në të gjitha ndeshjet e Premier Ligës në sezonin 2012–13 me përjashtim të fitores 3–0 kundër Fulhamit, ku ai ishte një zëvëndësues për 90 minuta. Më 29 shtator, ai kontriboi në fitoren 3–2 kundër Manchester United në Old Trafford, e cila ishte fitorja e parë e Tottenhamit në këtë stadium pas 23 vitesh.

Mē 28 tetor 2013, Walker formosi një marrëveshje të re me klubin deri në qershor 2019. Mē 1 mars, ai luajti në humbjen 2–0 kundër Çelsit në finalen e Kupës së Ligës në Wembley Stadium. Më 20 prill 2017, Walker u emërua sërisht në PFA Ekipin e Vitit.

Manchester City
Më 14 korrik 2017, Walker firmosi një kontratë pesë-vjeçare me klubin rival të Tottenhamit në Premier Ligë, Manchester Cityn. Shuma e transferimit u raportua të ishte 45 milion £, e cila mund të arrinte deri në 50 milion £ me bonuse, duke u bërë një nga transferimet më të shtrenjta të të gjitha kohërave.

Më 24 janar 2025, Walker u huazua në Itali te Milan deri në përfundim të sezonit 2024–25. Ai bëri debutimin e tij me klubin më 2 shkurt në barazimin 1–1 kundër Interit në Derby della Madonnina.

Karriera ndërkombëtare
Të rinjtë
Walker luajti ndeshjen e tij të parë me ekipin nën-19 më 10 shkurt 2009 duke u aktivizuar si zëvëndësues në minutën e 78të të humbjes 3–0 në miqësoren kundër Spanjës. Pas kësaj, ai u aktivizua si titullar për herë të parë në barazimin pa gola kundër Republikës Çeke më 25 mars. Ai gjithashtu ishte pjesë e ekipit që luajti në UEFA Kampionatin Evropian nën-19; Anglia u mposht me rezultatin 2–0 nga Ukraina në finale. Walker luajti gjithsej shtatë ndeshje me ekipin nën-19.

Më 3 mars 2010, Walker bëri debutimin e tij me ekipin nën-21 në një humbje 2–1 në shtëpi kundër Greqisë në kualifikueset e UEFA Kampionatit Evropian nën-21 2011. Në përfundim të sezonit 2010–11, ai u përfshi në ekipin që do të luante në finalet e turnamentit në Danimarkë. Walker u aktivizua në tre ndeshje të Anglisë që u eliminua në fazën e grupeve. Pavarësisht eliminimit të shpejtë, Walker u përfshi në Ekipin e Turnamentit. Ai regjistroi gjithsej shtatë ndeshje me ekipin nën-21.

Ekipi i parë
Pasi fitoi vendin e titullarit me Tottenhamin gjatë sezonit 2010–11, Walker u thirr për herë në ekipin e parë në shkurt 2011 dhe në mars, por nuk u aktivizua në ndeshjet e shkurtit si dhe u dëmtua për ndeshjet e marsit. Debutimi i tij me ekipin kombëtar erdhi më 12 nëntor në fitoren 1–0 kundër Spanjës, duke zhvilluar Scott Parker në minutën e 85të. Tre ditë më pas, Walker luajti si titullar në fitoren 1–0 kundër Suedisë, duke u shpallur lojtari i ndeshjes. Ai humbi turnamentin e UEFA Euro 2012 për shkak të një dëmtimi.

Walker ishte pjesë e ekipit që luajti në FIFA Kupën e Botës 2018 në Rusi. Gjatë turnamentit, ai u aktivizua si qëndër-mbrojtës në një mbrojtje me tre nga trajneri Gareth Southgate. Anglia arriti gjysëm-finalen për herë të parë nga viti 1990, duke u eliminuar nga Kroacia.

Në qershor 2019, Walker shënoi një autogol në ndeshjen kundër Holandës e cila solli eliminimin e Anglisë në gjysëm-finalen e UEFA Ligës së Kombeve 2019. Më 5 shtator 2020, ai u përjashtua me karton të kuq në fitoren 1–0 në transfertë kundër Islandës në edicionin 2020–21 të Ligës së Kombeve, duke u bërë lojtari i parë i Anglisë që merr karton të kuq që nga Raheem Sterling në qershor 2014.

 Referime 

Kategoria:Lindje 1990
Kategoria:Njerëz që jetojnë
Kategoria:Futbollistë anglezë
Kategoria:Futbollistë në kombëtaren angleze
Kategoria:Futbollistë në Sheffield United F.C.
Kategoria:Futbollistë në Northampton Town F.C.
Kategoria:Futbollistë në Tottenham Hotspur F.C.
Kategoria:Futbollistë në Queens Park Rangers F.C.
Kategoria:Futbollistë në Aston Villa F.C.
Kategoria:Futbollistë në Manchester City F.C.
Kategoria:Futbollistë në Premier League